Lag ta' Skadar

Il-**Lag ta' Skadar** jew il-**Lag ta' Scutari** (bl-Albaniż: *Liqeni i Shkodrës*, pronunzja: [liˈcɛni i ˈʃkɔdrəs]; bil-Montenegrin: Скадарско језеро, *Skadarsko jezero*, pronunzja: [skâdarskɔː jɛ̂zɛrɔ]) – li jissejjaħ ukoll bħala l-**Lag ta' Shkodra** u l-**Lag ta' Shkodër** – jinsab fil-fruntiera bejn l-Albanija u l-Montenegro, u huwa l-ikbar lag fin-Nofsinhar tal-Ewropa. Ingħata isem il-belt Albaniża ta' Shkodër li tinsab mal-kosta tax-Xlokk tal-lag karstiku.

Is-sezzjoni Montenegrina tal-lag u l-art tal-madwar ġew iddeżinjati bħala park nazzjonali, filwaqt li l-parti Albaniża tikkostitwixxi riżerva naturali u sit tar-Ramsar.

## [[Ġeografija]]
Il-Lag ta' Skadar huwa l-ikbar lag fil-Peniżola tal-Balkani b'erja li staġonalment tvarja bejn 370 km2 (140 mil kwadru) u 530 km2 (200 mil kwadru). Il-Lag ta' Skadar innifsu jinsab fil-Punent tar-reġjun tal-Balkani.

Il-lag jinsab fiż-żona tal-fruntiera bejn il-Montenegro u l-Albanija; l-erja tal-parti Montenegrina hija ikbar minn dik Albaniża. Il-livell tal-ilma tal-lag ivarja staġonalment ukoll minn 4.7 metri sa 9.8 metri (15-il pied sa 32 pied) 'il fuq mil-livell tal-baħar. Il-lag huwa estiż mill-Majjistral għax-Xlokk, u huwa twil madwar 44 kilometru (27 mil).

Ix-xmara Buna tikkollega l-lag mal-Baħar Adrijatiku, u x-xmara Drin tipprovdi kollegament mal-Lag ta' Ohrid. Il-lag huwa kriptodepressjoni, mimlija mix-xmara Morača u li titbattal fil-Baħar Adrijatiku permezz tax-xmara Buna twila 41 kilometru (25 mil) (bis-Serbo-Kroat: *Bojana*), li tifforma l-fruntiera internazzjonali fin-nofs t'isfel tat-tul tagħha. L-ikbar influss jiġi mix-xmara Morača, li tipprovdi madwar 62 % tal-ilma tal-lag. L-erja totali tad-drenaġġ tal-lag hija ta' 5,490 km2 (2,120 mili kwadri).

Barra minn hekk hemm xi sorsi tal-ilma ħelu fil-qiegħ tal-lag. Karatteristika partikolari tal-bilanċ tal-ilma tal-Lag ta' Skadar huwa l-influss għoli minn għadd ta' fawwariet karstiċi temporanji u permanenti, li wħud minnhom huma sublakustri fil-kriptodepressjonijiet (magħrufa bħala *oko*). In-naħat tan-Nofsinhar u tal-Lbiċ tal-lag huma miksijin bil-blat, weqfin u mingħajr veġetazzjoni. Hemm ukoll bajjiet fejn normalment jinsabu l-fawwarieti sublakustri. Fin-naħa tat-Tramuntana hemm żona enormi mgħerrqa, u l-konfini tagħha jinbidlu skont il-fluttwazzjoni tal-livelli tal-ilma.

Man-naħa tal-Lbiċ tal-lag hemm xi gżejjer żgħar bħal Beška, li fiha żewġ knejjes, u Grmožur, eks fortizza u ħabs.

It-tip ta' klima tal-lag huwa *Csa* skont il-klassifikazzjoni klimatika ta' Köppen, jiġifieri klima Mediterranja bi sjuf sħan.

Il-parti Montenegrina tal-lag u l-inħawi tal-madwar ġew iddikjarati bħala park nazzjonali fl-1983. Il-parti Albaniża ġiet iddeżinjata bħala Riżerva Naturali Ġestita. Fl-1996, skont il-Konvenzjoni dwar l-Artijiet Mistagħdra tar-Ramsar, din il-parti ġiet inkluża fil-lista tar-Ramsar ta' artijiet mistagħdra ta' importanza internazzjonali. Qrib il-bokka ta' Rijeka Crnojevića, 11-il metru (36 pied) taħt il-wiċċ tal-ilma hemm relitt ippreservat sew tal-bastiment tal-istim *Skanderbeg* li ġie mgħerreq mill-partiġjani fl-1942, matul it-Tieni Gwerra Dinjija.

## [[Ġeoloġija]]
Il-Lag ta' Skadar x'aktarx li huwa lag tal-qedem, għalkemm huwa lag tal-qedem ta' età relattivament żgħira.

Il-biċċa l-kbira tas-sorsi jaqblu li l-baċir tal-Lag ta' Skadar huwa ta' oriġini tettonika u kien ifforma minħabba t-tiwi u l-olzar tettoniċi kumplessi fi ħdan is-sezzjoni tal-Grigal tal-antiklinorju tal-qedem ta' Montenegro (Żona Karstika Għolja). Dan iċ-ċaqliq seħħ matul il-perjodu Ċenożojku. Il-baċir tal-lag ifforma bħala riżultat taċ-ċediment fl-ilma ta' blokok fil-perjodu Neoġen jew saħansitra fil-perjodu Paleoġen. Fil-perjodu Mijoċen u fil-perjodu Plijoċen, il-kundizzjonijiet tal-baħar kienu prevalenti fil-Pjanura ta' Zeta, li ċediet fl-ilma fil-bidu tal-Mijoċen superjuri, u l-baħar għerreq din il-pjanura kollha sa Podgorica matul il-Plijoċen. Radoman (1985) indika li l-baħar x'aktarx li qered il-popolazzjonijiet kollha tal-ilma ħelu f'din il-pjanura u fl-inħawi tal-Lag ta' Skadar. Il-kollegament tal-Lag ta' Skadar mal-baħar ġie interrott matul il-Plijoċen bikri. Il-kwistjoni tal-oriġini tal-ilma tal-lag hija ta' interess partikolari għall-bijologi peress li dan l-ilma jaf ipprovda l-ewwel speċijiet tal-lag u kien il-bażi għal-livell għoli attwali ta' endemiżmu.

## Fawna
Is-sistema tal-Lag ta' Skadar hija magħrufa sew għall-bijodiversità ta' speċijiet tal-ilma ħelu tagħha u fiha diversità kbira ta' molluski.

Il-Lag ta' Skadar huwa wieħed mill-ikbar riżervi tal-għasafar fl-Ewropa, b'270 speċi ta' għasafar, fosthom uħud mill-aħħar pellikani fl-Ewropa, u b'hekk huwa popolari mal-osservaturi tal-għasafar. Il-lag fih ukoll il-ħabitats tal-gawwi u tar-russetti. Ġie rikonoxxut bħala Żona Importanti tal-Għasafar mill-BirdLife International.

Il-lag fih abbundanza ta' ħut, speċjalment ta' karpjun, karpjun ta' Al Bura u sallura. Mill-34 speċi ta' ħut nattivi, seba' huma endemiċi għal-Lag ta' Skadar.

Fl-iskala tal-Lag ta' Skadar, madwar 31 % tal-bebbux tal-ilma ħelu (12 minn 39 speċi fil-kampjunar li sar fil-lag) huwa endemiku. Fl-iskala tal-baċir tal-Lag ta' Skadar, 38 % (19-il speċi) tal-gastropodi kollha tal-ilma ħelu jidher li huma endemiċi. Ġew irreġistrati b'mod affidabbli 50 speċi ta' bebbux tal-ilma ħelu mill-baċir tal-Lag ta' Skadar. L-indiċi ta' endemiżmu tal-gastropodi tal-ilma ħelu huwa ta' 0.478. B'dan l-ammont relattivament għoli, il-Lag ta' Skadar jaqbeż il-Lag ta' Malawi u l-Lag ta' Titicaca. Il-Lag ta' Skadar huwa abitat minn ħames speċijiet ta' *Bithynia* u huwa hotspot tal-evoluzzjoni tal-*Bithynia*.

Hemm 17-il speċi ta' anfipodi fil-Lag ta' Skadar; 10 minnhom huma endemiċi (il-biċċa l-kbira mill-ħabitat taħt l-art).

Il-medda żgħira ta' bosta speċijiet endemiċi li jgħixu fis-sistema tal-Lag ta' Skadar flimkien maż-żieda dejjem akbar ta' pressjoni min-naħa tal-bniedem iwasslu biex il-fawna tkun partikolarment vulnerabbli. Dan joħroġ iktar fid-dieher fid-dawl tal-ewtrofikazzjoni kontinwa, it-tniġġis tal-ilma u l-attivitajiet ta' esplorazjoni fir-ramel u fiż-żrar li jsiru fil-lag u fil-baċir tiegħu. Ir-riċerka dwar l-indiċijiet tal-istat trofiku bbażat fuq il-klorofilla u l-komunità tal-fitoplankton turi li l-lag jinsab f'livel betamesosaprobiku ta' saprobità, jiġifieri huwa moderatament imniġġes b'komposti organiċi. L-effetti tat-tibdil fil-klima indotta mill-bniedem huma tassew evidenti fil-fawwariet sublakustri, fejn l-iżjed theddidiet serji ġejjin mill-ewtrofikazzjoni u l-użu tal-provvista tal-ilma (eż. il-fawwara sublakustri ta' Karuč).

Il-Lista l-Ħamra ta' Speċijiet Mhedda tal-2011 tal-IUCN tinkludi 21 speċi endemika mill-baċir tal-Lag ta' Skadar.

## Impatt kulturali
Radju Skadar, stazzjon tar-radju bbażat f'Podgorica, ingħata isem il-Lag ta' Skadar.

## Gallerija

File:Lake Shkodër.jpg|Veduta tal-lag fl-Albanija.
File:Westlicher Teil des Skutarisee.JPG|Il-parti tal-Punent tal-lag qrib Rijeka Crnojevića, il-Montenegro.
File:02 - Maja Stosic - Pavlova Strana.jpg|Il-lilwa b'għamla ta' nagħla fil-Majjistral.
File:Shkodra 2.jpg|Il-fluss 'il barra tal-Lag ta' Shkodër fl-Albanija.
File:Grmozur 2.jpg|Il-Fortizza ta' Grmožur fil-Lag ta' Skadar, il-Montenegro.
File:Skadar Lake, Montenegro 37.jpg|Il-Lag ta' Skadar, il-Montenegro.
File:Dalmatian Pelican Lake Skadar.jpg|Pellikan tad-Dalmazji fil-Lag ta' Skadar.
File:Lake Skadar 2025.jpg


## Referenzi